CELEX ID: 32023R1525

--- ENGLISH ---

Document:
$en_document

Summary:
$en_summary

--- DANISH ---

Document:
24.7.2023
DA
Den Europæiske Unions Tidende
L 185/7
EUROPA-PARLAMENTETS OG RÅDETS FORORDNING (EU) 2023/1525
af 20. juli 2023
om støtte til produktion af ammunition (ASAP)
EUROPA-PARLAMENTET OG RÅDET FOR DEN EUROPÆISKE UNION HAR —
under henvisning til traktaten om Den Europæiske Unions funktionsmåde, særlig artikel 114 og artikel 173, stk. 3,
under henvisning til forslag fra Europa-Kommissionen,
efter fremsendelse af udkast til lovgivningsmæssig retsakt til de nationale parlamenter,
under henvisning til udtalelse fra Det Europæiske Økonomiske og Sociale Udvalg 
(
1
)
,
efter den almindelige lovgivningsprocedure 
(
2
)
, og
ud fra følgende betragtninger:
(1)
Ruslands angrebskrig mod Ukraine har sat den europæiske forsvarsindustri og det europæiske marked for forsvarsmateriel på en prøve og blotlagt en række mangler, der svækker deres evne til sikkert og rettidigt at opfylde medlemsstaternes presserende behov for forsvarsprodukter og -systemer såsom ammunition og missiler i lyset af det store forbrug af sådanne produkter og systemer under en højintensiv konflikt.
(2)
Siden den 24. februar 2022 har Unionen og medlemsstaterne løbende intensiveret deres bestræbelser på at hjælpe med at opfylde Ukraines presserende forsvarsbehov. I den sammenhæng og i lyset af voksende ustabilitet, strategisk konkurrence og sikkerhedstrusler besluttede Unionens stats- og regeringschefer, der mødtes i Versailles den 11. marts 2022, at påtage sig et større ansvar for Unionens egen sikkerhed og tage yderligere afgørende skridt hen imod at opbygge europæisk suverænitet. De forpligtede sig til at »styrke de europæiske forsvarskapaciteter« og blev enige om at øge forsvarsudgifterne, intensivere samarbejdet gennem fælles projekter og fælles indkøb af forsvarskapacitet, afhjælpe mangler, fremme innovation og styrke og udvikle Unionens forsvarsindustri. Den 21. marts 2022 blev det strategiske kompas, der skal gøre EU's sikkerhed og forsvar stærkere i det næste årti (»det strategiske kompas«), godkendt af Rådet, og efterfølgende tilsluttede Det Europæiske Råd sig det den 24. marts 2022. I det strategiske kompas understreges behovet for at øge forsvarsudgifterne og investere mere i kapacitet, både på EU-plan og nationalt plan.
(3)
Kommissionen og den højtstående repræsentant for udenrigsanliggender og sikkerhedspolitik forelagde den 18. maj 2022 en fælles meddelelse om en analyse af investeringsunderskud på forsvarsområdet og vejen frem, hvori de satte fokus på de finansielle, industrielle og kapacitetsmæssige mangler på forsvarsområdet i Unionen. Den 19. juli 2022 fremlagde Kommissionen et forslag til Europa-Parlamentets og Rådets forordning om oprettelse af instrumentet til styrkelse af den europæiske forsvarsindustri gennem fælles indkøb (EDIRPA), der har til formål at støtte samarbejdet mellem medlemsstaterne i indkøbsfasen for at afhjælpe de mest akutte og kritiske mangler, navnlig dem, der er opstået som følge af reaktionen på Ruslands angrebskrig mod Ukraine, på en samarbejdsbaseret måde. EDIRPA vil bidrage til styrkelsen af det fælles indkøb af forsvarsmateriel og gennem den tilhørende EU-finansiering bidrage til styrkelsen af Unionens forsvarsindustrielle kapacitet og tilpasningen af EU-forsvarsindustrien til strukturelle markedsændringer, der skyldes en øget efterspørgsel som følge af nye udfordringer, såsom en genkomst af højintensive konflikter.
(4)
I lyset af situationen i Ukraine og dets presserende forsvarsbehov, navnlig med hensyn til ammunition, nåede Rådet den 20. marts 2023 til enighed om en tresporet tilgang, der har til formål ved en fælles indsats at forsyne Ukraine med en million stykker artilleriammunition inden for de næste 12 måneder. Det nåede til enighed om hurtigst muligt at levere jord til jord- og artilleriammunition til Ukraine og, hvis der anmodes herom, missiler fra eksisterende lagre eller ved hjælp af en omprioritering af eksisterende ordrer. Det opfordrede endvidere medlemsstaterne til i fællesskab at indkøbe ammunition og, hvis der anmodes herom, missiler fra den europæiske forsvarsindustri (og Norge) inden for rammerne af et eksisterende projekt, der gennemføres af Det Europæiske Forsvarsagentur (EDA), eller gennem supplerende opkøbsprojekter, der ledes af medlemsstaterne, med henblik på at genopbygge deres lagre og samtidig gøre det muligt fortsat at støtte Ukraine. For at støtte disse bestræbelser besluttede Rådet at tilvejebringe passende finansiering, herunder gennem den europæiske fredsfacilitet (EPF). Rådet bad også Kommissionen om at forelægge konkrete forslag med henblik på hurtigst muligt at støtte opskalering af den europæiske forsvarsindustris produktionskapacitet, sikre forsyningskæder, lette effektive indkøbsprocedurer, afhjælpe mangler i produktionskapaciteten og fremme investeringer, herunder, hvor det er relevant, ved at gøre brug af Unionens budget. En sådan fremme af investeringer er afgørende for at sikre, at Unionens egne sikkerhedsbehov til enhver tid er tilstrækkeligt dækket, og at EU-forsvarsindustrien og det indre marked kan holde trit med de aktuelle udfordringer. De tre indbyrdes forbundne spor skal forfølges parallelt og på koordineret vis. For at sikre en tilstrækkelig gennemførelse af de tre spor vil der også blive afholdt regelmæssige møder mellem de nationale materieldirektører og taskforcen for fælles indkøb af forsvarsmateriel (bestående af repræsentanter for Kommissionen, Tjenesten for EU's Optræden Udadtil (EU-Udenrigstjenesten) og EDA) for at vurdere behovene og den industrielle kapacitet samt sikre den nødvendige tætte koordinering.
(5)
Den 13. april 2023 vedtog Rådet en bistandsforanstaltning til en værdi af 1 mia. EUR inden for rammerne af EPF til støtte for Ukraines væbnede styrker, der gør det muligt at kompensere medlemsstaterne for omkostningerne til jord til jord- og artilleriammunition og eventuelt missiler, der doneres til Ukraine fra eksisterende lagre eller ved omprioritering af eksisterende ordrer i perioden fra den 9. februar til den 31. maj 2023. For så vidt angår fælles indkøb har indtil videre 24 medlemsstater sammen med Norge undertegnet EDA's projektordning for samarbejdsbaseret indkøb af ammunition.
(6)
Fælles bestræbelser på at sætte medlemsstaterne i stand til at genopbygge deres udtømte lagre og støtte Ukraine kan kun lykkes, hvis Unionens udbudsside kan levere de nødvendige forsvarsprodukter til tiden. Men med hastigt svindende lagre, produktionen i Unionen næsten på maksimumskapacitet som følge af ordrer fra medlemsstaterne eller tredjelande og priser, der allerede er stærkt stigende, er det nødvendigt med yderligere industripolitiske foranstaltninger fra Unionens side for at sikre en hurtig opskalering af produktionskapaciteten.
(7)
Som fremhævet i forbindelse med det arbejde, der gøres i taskforcen for fælles indkøb af forsvarsmateriel for at koordinere meget kortsigtede behov for offentlige indkøb af forsvarsmateriel og iværksætte et samarbejde med medlemsstaterne og med Unionens producenter af forsvarsmateriel for at støtte fælles indkøb for at genopbygge lagre, navnlig i lyset af den støtte, der ydes til Ukraine, råder Unionens industri over produktionskapacitet inden for jord til jord- og artilleriammunition samt missiler (»relevante forsvarsprodukter«). Produktionskapaciteten i EU-forsvarsindustrisektoren er imidlertid skræddersyet til tider, hvor udfordringerne var anderledes end de udfordringer, som Unionen på nuværende tidspunkt står overfor. Forsyningsstrømmene er blevet tilpasset på grundlag af en mere beskeden efterspørgsel med minimale lagerbeholdninger og mange forskellige leverandører på globalt plan for at reducere omkostningerne, hvilket har skabt afhængighed hos EU-forsvarsindustrisektoren. Som følge heraf giver den nuværende produktionskapacitet og de eksisterende forsynings- og værdikæder i denne kontekst ikke mulighed for sikker og rettidig levering af de forsvarsprodukter, der er nødvendige for at opfylde medlemsstaternes sikkerhedsmæssige behov og for den fortsatte støtte til Ukraines behov, hvilket skaber spændinger på markedet for de relevante forsvarsprodukter og risiko for en crowding-out-effekt. Der er derfor behov for en yderligere indsats på EU-plan.
(8)
I overensstemmelse med artikel 173, stk. 3, i traktaten om den Europæiske Unions funktionsmåde (TEUF) skal Unionen bidrage til gennemførelsen af målet om, at industrien hurtigere kan tilpasse sig strukturforandringerne. Unionens industri bør derfor støttes i at øge sin produktionsmængde, reducere sin produktionsgennemløbstid og afhjælpe potentielle flaskehalse eller faktorer, der vil kunne forsinke eller hæmme rettidig tilgængelighed og forsyning af relevante forsvarsprodukter.
(9)
De foranstaltninger, der træffes på EU-plan, bør tage sigte på at styrke konkurrenceevnen og modstandsdygtigheden hos den europæiske forsvarsteknologiske og -industrielle base (EDTIB) inden for ammunition og missiler for at muliggøre dens hurtige tilpasning til strukturforandringer.
(10)
Der bør med henblik herpå oprettes et instrument for finansiel støtte til styrkelse af industrien i hele forsynings- og værdikæden for så vidt angår produktion af relevante forsvarsprodukter i Unionen (»instrumentet«).
(11)
Den specifikke struktur og de specifikke betingelser og kriterier for støtteberettigelse, der er fastsat i denne forordning, er særlige for dette kortfristede instrument og er fastlagt på baggrund af specifikke omstændigheder og den aktuelle nødsituation.
(12)
Der vil være sammenhæng mellem instrumentet og de eksisterende samarbejdsbaserede EU-initiativer på forsvarsområdet såsom Den Europæiske Forsvarsfond, det foreslåede EDIRPA og EPF, og det vil skabe synergier med andre EU-programmer. Instrumentet stemmer fuldt ud overens med ambitionerne i det strategiske kompas.
(13)
Europa-Parlamentets og Rådets forordning (EU, Euratom) 2018/1046 
(
3
)
 (»finansforordningen«) bør finde anvendelse på instrumentet, medmindre andet er angivet.
(14)
I overensstemmelse med finansforordningens artikel 193, stk. 2, kan der ydes tilskud til en allerede påbegyndt foranstaltning, forudsat at ansøgeren kan godtgøre, at det var nødvendigt at igangsætte foranstaltningen inden undertegnelsen af tilskudsaftalen. Omkostninger, som er påløbet forud for datoen for indgivelsen af ansøgningen om tilskud, er imidlertid ikke støtteberettigede, undtagen i behørigt begrundede undtagelsestilfælde. For at imødekomme Rådets opfordring af 20. marts 2023 om at fremskynde leveringen af relevante forsvarsprodukter bør det i finansieringsafgørelsen være muligt at fastsætte finansielle bidrag til tiltag, der dækker en periode, der begynder fra denne dato.
(15)
Denne forordning fastlægger en finansieringsramme for hele varigheden af instrumentet, som skal udgøre det primære referencebeløb, jf. punkt 18 i den interinstitutionelle aftale af 16. december 2020 mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter 
(
4
)
, for Europa-Parlamentet og for Rådet under den årlige budgetprocedure.
(16)
De muligheder, der er fastsat i artikel 73, stk. 4, i Europa-Parlamentets og Rådets forordning (EU) 2021/1060 
(
5
)
, vil kunne anvendes, forudsat at projektet overholder reglerne i nævnte forordning og anvendelsesområdet for Den Europæiske Fond for Regionaludvikling og Den Europæiske Socialfond Plus som fastsat i henholdsvis Europa-Parlamentets og Rådets forordning (EU) 2021/1058 
(
6
)
 og (EU) 2021/1057 
(
7
)
. Kommissionen skal i overensstemmelse med artikel 24 i forordning (EU) 2021/1060 vurdere de ændrede programmer, som medlemsstaten har indgivet, og fremsætte bemærkninger senest to måneder efter indgivelsen af det ændrede program. I betragtning af situationens hastende karakter bør Kommissionen bestræbe sig på at afslutte vurderingen af de ændrede nationale programmer uden unødigt ophold.
(17)
Når medlemsstaterne foreslår ændrede eller nye genopretnings- og resiliensplaner i overensstemmelse med artikel 21 i Europa-Parlamentets og Rådets forordning (EU) 2021/241 
(
8
)
, bør de kunne foreslå foranstaltninger, der også bidrager til instrumentets mål, i overensstemmelse med de formål og krav, som er fastlagt ved Rådets afgørelse (EU, Euratom) 2020/2053 
(
9
)
, Rådets forordning (EU) 2020/2094 
(
10
)
 og forordning (EU) 2021/241. Med henblik herpå bør medlemsstaterne navnlig overveje foranstaltninger knyttet til forslag, der er indgivet i forbindelse med en indkaldelse af forslag inden for rammerne af instrumentet, og som har fået tildelt et »Seal of Excellence« i overensstemmelse med instrumentet.
(18)
I overensstemmelse med finansforordningen, Europa-Parlamentets og Rådets forordning (EU, Euratom) nr. 883/2013 
(
11
)
 og Rådets forordning (EF, Euratom) nr. 2988/95 
(
12
)
, (Euratom, EF) nr. 2185/96 
(
13
)
 og (EU) 2017/1939 
(
14
)
 skal Unionens finansielle interesser beskyttes ved hjælp af forholdsmæssige foranstaltninger, herunder foranstaltninger vedrørende forebyggelse, opdagelse, korrektion og undersøgelse af uregelmæssigheder, herunder svig, vedrørende tilbagesøgning af tabte, uberettiget udbetalte eller ukorrekt anvendte midler og, hvor det er relevant, vedrørende anvendelse af administrative sanktioner. Navnlig har Det Europæiske Kontor for Bekæmpelse af Svig (OLAF) i overensstemmelse med forordning (Euratom, EF) nr. 2185/96 og (EU, Euratom) nr. 883/2013 beføjelse til at foretage administrative undersøgelser, herunder kontrol og inspektion på stedet, med henblik på at fastslå, om der foreligger svig, korruption eller enhver anden ulovlig aktivitet, der skader Unionens finansielle interesser. Den Europæiske Anklagemyndighed (EPPO) er i overensstemmelse med forordning (EU) 2017/1939 beføjet til at efterforske og retsforfølge strafbare handlinger, der er til skade for Unionens finansielle interesser, som fastsat i Europa-Parlamentets og Rådets direktiv (EU) 2017/1371 
(
15
)
. I overensstemmelse med finansforordningen skal enhver person eller enhed, som modtager EU-midler, samarbejde fuldt ud om beskyttelsen af Unionens finansielle interesser, give Kommissionen, OLAF, Revisionsretten og, for så vidt angår de medlemsstater, der deltager i et forstærket samarbejde i henhold til forordning (EU) 2017/1939, EPPO de fornødne rettigheder og den fornødne adgang og sikre, at eventuelle tredjeparter, der er involveret i gennemførelsen af EU-midler, tildeler tilsvarende rettigheder.
(19)
Medlemmer af Den Europæiske Frihandelssammenslutning, der er medlemmer af Det Europæiske Økonomiske Samarbejdsområde (EØS), bør kunne deltage i instrumentet som associerede lande inden for rammerne af det samarbejde, der er etableret ved aftalen om Det Europæiske Økonomiske Samarbejdsområde 
(
16
)
, i henhold til hvilken deres deltagelse i EU-programmer gennemføres på grundlag af en afgørelse vedtaget i henhold til nævnte aftale. Denne forordning bør kræve, at de pågældende tredjelande giver den ansvarlige anvisningsberettigede, OLAF og Revisionsretten de fornødne rettigheder og den fornødne adgang, således at disse kan udøve deres respektive beføjelser fuldt ud.
(20)
I betragtning af de særlige forhold, der gør sig gældende for forsvarsindustrien, hvor efterspørgslen næsten udelukkende kommer fra medlemsstaterne og de associerede lande, der også kontrollerer alle erhvervelser af forsvarsrelaterede produkter og teknologier, herunder eksport, følger forsvarsindustrisektoren ikke de sædvanlige regler og forretningsmodeller, der gælder for mere traditionelle markeder. Forsvarsindustrien finansierer derfor ikke selv betydelige industriinvesteringer, men gør det kun som følge af faste ordrer. Selv om faste ordrer fra medlemsstaterne er en forudsætning for enhver investering, kan Kommissionen gribe ind ved at nedbringe risikoen ved industriinvesteringer ved hjælp af tilskud og lån, der muliggør en hurtigere tilpasning til de aktuelle strukturelle markedsændringer. I den nuværende nødsituation bør EU-støtten dække op til 50 % af de direkte støtteberettigede omkostninger for at sætte støttemodtagerne i stand til at gennemføre tiltag hurtigst muligt, nedbringe risikoen ved deres investeringer og dermed fremskynde tilgængeligheden af relevante forsvarsprodukter.
(21)
Instrumentet bør yde finansiel støtte ved hjælp af midler som fastsat i finansforordningen til tiltag, der bidrager til rettidig tilgængelighed og levering af relevante forsvarsprodukter såsom industriel koordinering og netværksaktiviteter, adgang til finansiering for virksomheder involveret i fremstillingen af relevante forsvarsprodukter, reservation af kapacitet, industrielle processer til rekonditionering af forældede produkter, udvidelse, optimering, modernisering, opgradering eller ændring af anvendelsen af eksisterende, eller etablering af ny, produktionskapacitet på dette område samt uddannelse af personale.
(22)
Da instrumentet har til formål at forbedre EU-forsvarsindustriens konkurrenceevne og gøre den mere effektiv, er det kun enheder, hvad enten de er offentlige eller privatejede, der er hjemmehørende og har deres ledelsesstrukturer i Unionen eller i associerede lande, der bør være støtteberettigede. Disse enheder bør enten ikke være underlagt kontrol af et ikkeassocieret tredjeland eller en enhed i et ikkeassocieret tredjeland, eller alternativt bør de have været underlagt screening i den i Europa-Parlamentets og Rådets forordning (EU) 2019/452 
(
17
)
 anvendte betydning og, hvor det er nødvendigt, afbødende foranstaltninger, under hensyntagen til målene omhandlet i nærværende forordnings artikel 4. En enhed, der er hjemmehørende i et ikkeassocieret tredjeland, eller en enhed, der er hjemmehørende i Unionen eller i et associeret land, men som har sine ledelsesstrukturer i et ikkeassocieret tredjeland, bør ikke være berettiget til at være modtager involveret i et tiltag.
(23)
Enheder, der er hjemmehørende i Unionen eller i et associeret land, og som kontrolleres af et ikkeassocieret tredjeland eller en enhed i et ikkeassocieret tredjeland, og som ikke har været underlagt screening i den i forordning (EU) 2019/452 anvendte betydning og, hvor det er nødvendigt, afbødende foranstaltninger, bør kun være berettigede til at være modtagere under forudsætning af, at strenge betingelser vedrørende Unionens og dens medlemsstaters sikkerheds- og forsvarsinteresser som fastsat inden for rammerne af den fælles udenrigs- og sikkerhedspolitik i henhold til afsnit V i traktaten om Den Europæiske Union (TEU), herunder med hensyn til styrkelsen af EDTIB, er opfyldt. Sådanne enheders deltagelse bør ikke stride mod instrumentets mål. I denne sammenhæng bør kontrol forstås som værende muligheden for at udøve afgørende indflydelse på en enhed direkte eller indirekte gennem en eller flere mellemliggende enheder. Ansøgere bør fremlægge alle relevante oplysninger om den infrastruktur og de faciliteter, aktiver og ressourcer, der skal anvendes til tiltaget. Medlemsstaternes bekymringer med hensyn til forsyningssikkerheden bør også tages i betragtning i denne forbindelse. I betragtning af situationens hastende karakter som følge af den aktuelle ammunitionsforsyningskrise bør instrumentet tage hensyn til eksisterende forsyningskæder.
(24)
Infrastruktur, faciliteter, aktiver og ressourcer hos de modtagere, der deltager i et tiltag, der støttes inden for rammerne af instrumentet, bør befinde sig på en medlemsstats eller et associeret lands område under hele tiltagets varighed.
(25)
Instrumentet bør ikke yde finansiel støtte til opskalering af produktionskapaciteten for relevante forsvarsprodukter, der er underlagt en begrænsning af et ikkeassocieret tredjeland eller en enhed i et ikkeassocieret tredjeland, som begrænser medlemsstaternes mulighed for at anvende disse relevante forsvarsprodukter. Modtageren bør sigte mod at sikre, at det tiltag, som finansieres af instrumentet, vil gøre det muligt at levere produkter til Ukraine.
(26)
I henhold til artikel 85 i Rådets afgørelse (EU) 2021/1764 
(
18
)
 kan fysiske personer og organer og institutioner, der er etableret i oversøiske lande og territorier (OLT'er), opnå finansiering under overholdelse af instrumentets regler og mål og eventuelle ordninger, som finder anvendelse på den medlemsstat, som det relevante OLT hører under.
(27)
Kommissionen bør ved vurderingen af forslag indgivet af ansøgere være særlig opmærksom på disses bidrag til instrumentets mål. Forslagene bør navnlig vurderes i forhold til deres bidrag til en forøgelse, opskalering, reservation eller modernisering af produktionskapaciteten samt omskoling og opkvalificering af den tilknyttede arbejdsstyrke. De bør også vurderes i forhold til deres bidrag til en reduktion af produktionsgennemløbstiden for relevante forsvarsprodukter, herunder ved hjælp af mekanismer til omprioritering af ordrer, til identifikation og fjernelse af flaskehalse i forsyningskæderne og til udvikling af disse forsyningskæders modstandsdygtighed ved at udvikle og operationalisere samarbejde på tværs af grænserne mellem virksomheder, navnlig og i høj grad små og mellemstore virksomheder (SMV'er) og midcapselskaber, der er aktive i de berørte forsyningskæder.
(28)
Når Kommissionen udformer, tildeler og gennemfører finansiel støtte fra Unionen, bør den være særlig opmærksom på at sikre, at sådan støtte ikke har en negativ indvirkning på konkurrencevilkårene på det indre marked.
(29)
Desuden har krisen som følge af Ruslands angrebskrig mod Ukraine ikke alene blotlagt mangler i Unionens forsvarsindustrielle sektor, men har også skabt udfordringer for funktionen af det indre marked for forsvarsprodukter. Således medfører den nuværende geopolitiske situation en betydelig stigning i efterspørgslen, hvilket påvirker det indre markeds funktion for så vidt angår produktion og salg af relevante forsvarsprodukter og komponenterne hertil i Unionen. Mens visse medlemsstater af hensyn til den nationale sikkerhed har truffet eller sandsynligvis vil træffe foranstaltninger med henblik på at opretholde deres egne lagre, har andre problemer med at få adgang til de varer, der er nødvendige for at fremstille eller anskaffe de relevante forsvarsprodukter. I visse tilfælde er problemer med at skaffe et bestemt råmateriale eller en særlig komponent en hæmsko for hele produktionskæden. For at sikre et velfungerende indre marked er det nødvendigt på koordineret vis at etablere harmoniserede regler for at forøge forsyningssikkerheden for relevante forsvarsprodukter. Disse foranstaltninger bør omfatte fremskyndelse af tilladelsesproceduren og lettelse af indkøbsprocedurerne. Disse foranstaltninger bør baseres på artikel 114 i TEUF.
(30)
I lyset af, hvor vigtigt det er at sikre forsyningssikkerheden for relevante forsvarsprodukter, bør medlemsstaterne sikre, at administrative ansøgninger vedrørende planlægning, opførelse og drift af produktionsanlæg, overførsel af input inden for Unionen samt kvalificering og certificering af relevante slutprodukter behandles effektivt og rettidigt.
(31)
For at forfølge det generelle samfundsmæssige mål om sikkerhed er det nødvendigt, at produktionsfaciliteter, der angår fremstilling af relevante forsvarsprodukter, etableres så hurtigt som muligt, samtidig med at den administrative byrde holdes på et minimum. Medlemsstaterne bør af den grund behandle ansøgninger vedrørende planlægning, opførelse og drift af anlæg og installationer til produktion af relevante forsvarsprodukter på den hurtigst mulige måde. Sådanne ansøgninger bør gives fortrinsret, når der foretages en afvejning af retlige interesser i det enkelte tilfælde.
(32)
I lyset af denne forordnings mål, nødsituationen og de ekstraordinære omstændigheder, under hvilke forordningen vedtages, bør medlemsstaterne overveje fra sag til sag, om der skal gøres brug af forsvarsrelaterede undtagelser i henhold til national ret og den relevante EU-ret, hvis de vurderer, at anvendelsen af sådanne undtagelser ville lette opnåelse af dette mål. Dette kunne navnlig komme på tale i forhold til EU-retten på miljø-, sundheds- og sikkerhedsområdet, der er uundværlig for at øge beskyttelsen af menneskers sundhed og miljøet og opnå en bæredygtig og sikker udvikling. Gennemførelsen af denne ret vil imidlertid også kunne skabe reguleringsmæssige hindringer, der hæmmer EU-forsvarsindustriens muligheder for at opskalere produktionen og leverancerne af relevante forsvarsprodukter. Unionen og dens medlemsstater har et kollektivt ansvar for hurtigst muligt at undersøge, hvilke tiltag de vil kunne træffe for at afhjælpe eventuelle hindringer. Ethvert sådant tiltag, hvad end det træffes på EU-plan, regionalt plan eller nationalt plan, bør ikke kompromittere miljøet, sundheden og sikkerheden.
(33)
Europa-Parlamentets og Rådets direktiv 2009/81/EF 
(
19
)
 har til formål at samordne fremgangsmåderne ved indgåelse af offentlige kontrakter på forsvars- og sikkerhedsområdet og dermed gøre det muligt at opfylde medlemsstaternes sikkerhedskrav og de forpligtelser, der følger af TEUF. Dette direktiv indeholder navnlig specifikke bestemmelser, der regulerer nødsituationer som følge af en krise, navnlig afkortede frister for modtagelse af tilbud og muligheden for at anvende udbud med forhandling uden forudgående offentliggørelse af en udbudsbekendtgørelse. Denne særligt hastende situation, der er opstået som følge af den nuværende ammunitionsforsyningskrise, vil imidlertid kunne være uforenelig med selv nævnte bestemmelser i tilfælde, hvor to eller flere medlemsstater har til hensigt at foretage fælles indkøb. I nogle tilfælde er den eneste løsning, der garanterer disse medlemsstaters sikkerhedsinteresser, at åbne en eksisterende rammeaftale for ordregivende myndigheder/enheder i medlemsstater, der ikke oprindeligt var part i den, selv om denne mulighed ikke var indeholdt i den oprindelige rammeaftale.
(34)
I overensstemmelse med Den Europæiske Unions Domstols retspraksis skal ændringer af en offentlig kontrakt være strengt begrænset til, hvad der er absolut nødvendigt under de givne omstændigheder, samtidig med at principperne om ikkeforskelsbehandling, gennemsigtighed og proportionalitet i videst muligt omfang overholdes. I den forbindelse bør det være muligt at fravige direktiv 2009/81/EF ved at øge de mængder, der er fastsat i en rammeaftale, samtidig med at den åbnes for deltagelse af ordregivende myndigheder/enheder i andre medlemsstater. For så vidt angår disse yderligere mængder bør disse ordregivende myndigheder/enheder være omfattet af de samme betingelser som den oprindelige ordregivende myndighed/enhed, der indgik den oprindelige rammeaftale. I sådanne tilfælde bør den oprindelige ordregivende myndighed/enhed også give enhver økonomisk aktør, der opfylder den ordregivende myndigheds/enheds betingelser som oprindeligt fastsat i udbudsproceduren for rammeaftalen, herunder krav om kvalitativ udvælgelse som omhandlet i artikel 39-46 i direktiv 2009/81/EF, mulighed for at tilslutte sig denne rammeaftale. Der bør desuden træffes passende gennemsigtighedsforanstaltninger for at sikre, at alle potentielt interesserede parter informeres. For at begrænse disse ændringers virkninger for det indre markeds funktion og for at forhindre uforholdsmæssige konkurrencefordrejninger bør det kun være muligt at foretage sådanne ændringer af rammeaftaler indtil den 30. juni 2025.
(35)
For at være konkurrencedygtig, innovativ og modstandsdygtig samt for at kunne opskalere sin produktionskapacitet har EDTIB behov for adgang til både offentlig og privat finansiering. Som det fremgår af Kommissionens meddelelse af 15. februar 2022 med titlen »Kommissionens bidrag til det europæiske forsvar« er EU-initiativer vedrørende bæredygtig finansiering fortsat i overensstemmelse med Unionens bestræbelser på at gøre det lettere for den europæiske forsvarsindustri at få tilstrækkelig adgang til finansiering og investeringer. I den kontekst er Unionens ramme for bæredygtig finansiering ikke til hinder for investeringer i forsvarsrelaterede aktiviteter. EU-forsvarsindustrien yder et afgørende bidrag til Unionens modstandsdygtighed og sikkerhed og dermed til fred og social bæredygtighed. Inden for politikkerne for EU-initiativer vedrørende bæredygtig finansiering anses kontroversielle våben, der er omfattet af internationale konventioner, der forbyder udvikling, produktion, oplagring, anvendelse, overførsel og levering heraf, og som er undertegnet af medlemsstaterne, for at være uforenelige med kravene til social bæredygtighed. EU-forsvarsindustrisektoren er underlagt nøje reguleringsmæssig kontrol, som gennemføres af medlemsstaterne i forbindelse med overførsel og eksport af militære produkter og produkter med dobbelt anvendelse. I det perspektiv ville et tilsagn fra nationale og europæiske finansielle aktører — såsom nationale erhvervsfremmende banker eller institutter — om at støtte den europæiske forsvarsindustri sende et stærkt signal til den private sektor. Den Europæiske Investeringsbank bør, samtidig med at den i overensstemmelse med artikel 309 i TEUF og dens vedtægter fuldt ud varetager sine andre opgaver vedrørende finansiering af økonomisk udvikling og offentlig politik, herunder den dobbelte grønne og digitale omstilling, øge sin støtte til den europæiske forsvarsindustri og fælles indkøb ud over sin løbende støtte vedrørende dobbelt anvendelse, hvor sådanne investeringer klart ville bidrage til at gennemføre prioriteterne i det strategiske kompas.
(36)
Virksomheder i værdikæden for relevante forsvarsprodukter bør have adgang til lånefinansiering for at fremskynde de investeringer, der er nødvendige for at øge produktionskapaciteten. Instrumentet bør lette adgangen til finansiering for EU-virksomheder i sektoren for ammunition og missiler. Denne forordning bør navnlig sikre, at disse virksomheder gives de samme betingelser, som tilbydes andre virksomheder, og at eventuelle yderligere omkostninger, der opstår specifikt for forsvarssektoren, overtages.
(37)
Kommissionen bør som led i de investeringslettende aktiviteter kunne oprette en særlig facilitet, der skal henvises til som »opskaleringsfonden«. Opskaleringsfonden bør gennemføres ved indirekte forvaltning. I den forbindelse bør Kommissionen i tæt samarbejde med sine gennemførelsespartnere undersøge, hvordan Unionens budget bedst kan udnyttes til at frigøre offentlige og private investeringer til støtte for den hurtige opskalering, der tilstræbes, f.eks. ved hjælp af en blandingsfacilitet, herunder inden for rammerne af InvestEU-fonden oprettet ved Europa-Parlamentets og Rådets forordning (EU) 2021/523 
(
20
)
. Aktiviteterne under opskaleringsfonden bør støtte forøgelsen af produktionskapaciteten i sektoren for ammunition og missiler ved at skabe muligheder for øget adgang til midler for virksomheder på tværs af værdikæderne.
(38)
For at sikre ensartede betingelser for gennemførelsen af denne forordning bør Kommissionen tillægges gennemførelsesbeføjelser med henblik på at vedtage arbejdsprogrammet og tildele finansiering til udvalgte tiltag. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 
(
21
)
.
(39)
Målet for denne forordning, nemlig at imødegå virkningerne af sikkerhedskrisen, kan ikke i tilstrækkelig grad opfyldes af medlemsstaterne, men kan på grund af den foreslåede handlings omfang og virkninger bedre nås på EU-plan; Unionen kan derfor vedtage foranstaltninger i overensstemmelse med nærhedsprincippet, jf. artikel 5 i TEU. I overensstemmelse med proportionalitetsprincippet, jf. nævnte artikel, går denne forordning ikke videre, end hvad der er nødvendigt for at nå dette mål.
(40)
Denne forordning bør finde anvendelse, uden at det berører Unionens konkurrenceregler, navnlig artikel 101-109 i TEUF og de retsakter, der gennemfører disse artikler.
(41)
I overensstemmelse med artikel 41, stk. 2, i TEU afholdes aktionsudgifter til iværksættelsen af afsnit V, kapitel 2, i TEU over Unionens budget, bortset fra udgifter til operationer, der har indvirkning på militær- eller forsvarsområdet.
(42)
Denne forordning bør i overensstemmelse med punkt 22 og 23 i den interinstitutionelle aftale af 13. april 2016 om bedre lovgivning 
(
22
)
 evalueres på grundlag af oplysninger indsamlet i overensstemmelse med specifikke overvågningskrav, samtidig med at overregulering og administrative byrder, navnlig for medlemsstaterne, undgås. Hvor det er relevant, bør sådanne krav omfatte målbare indikatorer, der kan danne grundlag for evalueringen af denne forordnings praktiske virkninger. Kommissionen bør foretage en evaluering af denne forordning senest den 30. juni 2024, herunder med henblik på at fremsætte forslag til ændringer af denne forordning, hvor det er hensigtsmæssigt.
(43)
I betragtning af den overhængende fare for forsyningssikkerheden som følge af Ruslands angrebskrig mod Ukraine bør denne forordning træde i kraft dagen efter offentliggørelsen i 
Den Europæiske Unions Tidende
.
(44)
Denne forordning bør finde anvendelse, uden at det berører den særlige karakter af visse medlemsstaters sikkerheds- og forsvarspolitik —
VEDTAGET DENNE FORORDNING:
KAPITEL I
ALMINDELIGE BESTEMMELSER
Artikel 1
Genstand
Ved denne forordning fastsættes en række foranstaltninger og et budget med det formål hurtigst muligt at styrke den europæiske forsvarsteknologiske og -industrielle bases (EDTIB's) reaktionsevne og evne til at sikre rettidig tilgængelighed og forsyning af jord til jord- og artilleriammunition samt missiler (»relevante forsvarsprodukter«), navnlig ved hjælp af følgende:
a)
et instrument, der finansielt støtter en industriel styrkelse af produktionen af relevante forsvarsprodukter i Unionen, herunder gennem levering af komponenterne hertil (»instrumentet«)
b)
indførelse af mekanismer, principper og midlertidige regler for at sikre rettidig og varig tilgængelighed af relevante forsvarsprodukter for købere heraf i Unionen.
På grundlag af en evaluering senest den 30. juni 2024 i medfør af artikel 23 af de resultater, der er opnået ved denne forordnings gennemførelse, navnlig med hensyn til udviklingen i sikkerhedssituationen, kan Kommissionen overveje muligheden for at forlænge anvendelsen af rækken af foranstaltninger fastsat i denne forordning og tildelingen af det tilsvarende supplerende budget.
Artikel 2
Definitioner
I denne forordning forstås ved:
1)
»råmaterialer«: de materialer, der kræves for at fremstille relevante forsvarsprodukter
2)
»flaskehals«: en overbelastning et givent sted i et produktionssystem, der standser eller i alvorlig grad bremser produktionen
3)
»modtager«: en enhed, hvormed der er undertegnet en finansieringsaftale, eller hvortil der er givet meddelelse om en afgørelse om finansiering
4)
»ansøger«: en fysisk person eller enhed, som har indgivet en ansøgning i forbindelse med en tilskudsprocedure
5)
»kontrol«: muligheden for at udøve afgørende indflydelse på en enhed direkte eller indirekte gennem én eller flere mellemliggende enheder
6)
»ledelsesstruktur«: et organ i en enhed, der er udpeget i overensstemmelse med national ret og i givet fald rapporterer til den administrerende direktør, og som har beføjelse til at fastlægge denne enheds strategi, mål og generelle kurs og fører tilsyn med og overvåger enhedens ledelses beslutningstagning
7)
»enhed«: en efter EU-retten, national ret eller folkeretten oprettet og anerkendt juridisk person, der har status som juridisk person og evne til at handle i eget navn, udøve rettigheder og være pålagt pligter, eller en enhed, der ikke er en juridisk person som omhandlet i finansforordningens artikel 197, stk. 2, litra c)
8)
»klassificerede informationer«: informationer eller materiale i en hvilken som helst form, hvis uautoriserede videregivelse kunne forvolde Unionens eller én eller flere af medlemsstaternes interesser skade i forskellig grad, og som er forsynet med en EU-klassifikationsmærkning eller en tilsvarende klassifikationsmærkning som fastsat i aftalen mellem Den Europæiske Unions medlemsstater, forsamlet i Rådet, om beskyttelse af klassificerede informationer, der udveksles i Den Europæiske Unions interesse 
(
23
)
9)
»følsomme informationer«: oplysninger og data, der skal beskyttes mod uautoriseret adgang eller videregivelse som følge af forpligtelser, der er fastsat i EU-retten eller national ret, eller for at beskytte en fysisk eller juridisk persons ret til privatlivets fred eller sikkerhed
10)
»enhed i et ikkeassocieret tredjeland«: en enhed, der er hjemmehørende i et ikkeassocieret tredjeland, eller en enhed hjemmehørende i Unionen eller i et associeret land, der har sine ledelsesstrukturer i et ikkeassocieret tredjeland
11)
»produktionsgennemløbstid«: tidsrummet fra, at en købsordre afgives, til producenten afslutter ordren
12)
»relevante forsvarsprodukter«: jord til jord- og artilleriammunition samt missiler
13)
»blandingsoperation«: et tiltag, som støttes over Unionens budget, herunder inden for en blandingsfacilitet eller platform som defineret i finansforordningens artikel 2, nr. 6), og som kombinerer støtte, der ikke skal tilbagebetales, eller finansielle instrumenter fra Unionens budget med støtte, der skal tilbagebetales, fra udviklingsinstitutioner eller andre offentlige finansieringsinstitutioner samt fra kommercielle finansieringsinstitutioner og investorer
14)
»Seal of Excellence«: et kvalitetsmærke, som viser, at et forslag, der er indgivet efter en indkaldelse af forslag inden for rammerne af instrumentet, har nået alle de evalueringstærskler, der er fastsat i arbejdsprogrammet, men ikke har kunnet finansieres på grund af et utilstrækkeligt budget til den pågældende indkaldelse af forslag under arbejdsprogrammet, og som eventuelt kan modtage støtte fra andre EU-finansieringskilder eller nationale finansieringskilder.
Artikel 3
Tredjelande associeret med instrumentet
Instrumentet er åbent for deltagelse af medlemmer af Den Europæiske Frihandelssammenslutning, som er medlemmer af Det Europæiske Økonomiske Samarbejdsområde (»associerede lande«), i overensstemmelse med de betingelser, der er fastsat i aftalen om Det Europæiske Økonomiske Samarbejdsområde.
KAPITEL II
INSTRUMENTET
Artikel 4
Instrumentets mål
1.   Instrumentets mål er at fremme den europæiske forsvarsteknologiske og -industrielle bases (EDTIB's) effektivitet og konkurrenceevne for at støtte en opskalering af produktionskapaciteten og rettidig levering af relevante forsvarsprodukter gennem en industriel styrkelse.
2.   Den industrielle styrkelse består navnlig i at igangsætte og fremskynde industriens tilpasning til de hurtige strukturelle ændringer, som dikteres af forsyningskrisen, og som påvirker de relevante forsvarsprodukter, der er nødvendige for en hurtig genopfyldning af medlemsstaternes og Ukraines ammunitions- og missillagre. Dette omfatter forbedring af kapaciteten til at tilpasse forsyningskæder for relevante forsvarsprodukter og fremskyndelsen af en sådan tilpasning, skabelse af produktionskapacitet eller opskalering heraf og en reduktion af produktionsgennemløbstiden for relevante forsvarsprodukter i hele Unionen, navnlig gennem intensiveringen og udvidelsen af det grænseoverskridende samarbejde mellem de relevante enheder.
Artikel 5
Budget
1.   Finansieringsrammen for gennemførelsen af instrumentet for perioden fra den 25. juli 2023 til den 30. juni 2025 udgør 500 mio. EUR i løbende priser.
2.   Inden for finansieringsrammen omhandlet i denne artikels stk. 1 kan op til 50 mio. EUR anvendes som en blandingsoperation inden for rammerne af opskaleringsfonden, jf. artikel 15.
3.   Den finansieringsramme, der er omhandlet i stk. 1, kan også anvendes til teknisk og administrativ bistand med henblik på gennemførelsen af instrumentet, såsom forberedelses-, overvågnings-, kontrol-, revisions- og evalueringsaktiviteter, herunder IT-virksomhedssystemer.
4.   Budgetforpligtelser for aktiviteter, der løber over mere end ét regnskabsår, kan opdeles på flere år i årlige trancher.
5.   Instrumentets budget kan styrkes, såfremt det er nødvendigt, eller hvis anvendelsen af denne forordning forlænges i overensstemmelse med artikel 1, stk. 2.
Artikel 6
Kumulativ og alternativ finansiering
1.   Instrumentet gennemføres i synergi med andre EU-programmer. Et tiltag, som har modtaget et bidrag inden for rammerne af instrumentet, kan også modtage et bidrag fra et andet EU-program, forudsat at bidragene ikke dækker de samme omkostninger. Reglerne for det relevante EU-program gælder for det tilsvarende bidrag til tiltaget. Den kumulative finansiering må ikke overstige de samlede støtteberettigede omkostninger til tiltaget. Støtten fra de forskellige EU-programmer kan beregnes pro rata i overensstemmelse med de dokumenter, hvori støttevilkårene er fastsat.
2.   For at få tildelt et Seal of Excellence skal tiltagene opfylde følgende kumulative betingelser:
a)
de er blevet vurderet som led i en indkaldelse af forslag inden for rammerne af instrumentet
b)
de opfylder minimumskravene til kvalitet i den pågældende indkaldelse af forslag, og
c)
de finansieres ikke inden for rammerne af den pågældende indkaldelse af forslag på grund af budgetmæssige begrænsninger.
3.   Når medlemsstaterne foreslår ændrede eller nye genopretnings- og resiliensplaner i overensstemmelse med forordning (EU) 2021/241, kan de medtage foranstaltninger, der også bidrager til instrumentets mål, navnlig foranstaltninger knyttet til forslag, der er indgivet i forbindelse med en indkaldelse af forslag inden for rammerne af instrumentet, og som er blevet tildelt et Seal of Excellence.
4.   Artikel 8, stk. 5, finder tilsvarende anvendelse på tiltag, der finansieres i overensstemmelse med nærværende artikel.
Artikel 7
EU-finansieringsformer
1.   Instrumentet gennemføres ved direkte forvaltning og for så vidt angår opskaleringsfonden, jf. nærværende forordnings artikel 15, ved indirekte forvaltning med organer omhandlet i finansforordningens artikel 62, stk. 1, litra c). Instrumentet kan yde finansiering i enhver af de former, der er fastsat i finansforordningen, herunder finansiering i form af finansielle instrumenter inden for blandingsoperationer. Blandingsoperationer gennemføres i overensstemmelse med finansforordningens afsnit X, forordning (EU) 2021/523 og nærværende forordnings artikel 15.
2.   Uanset finansforordningens artikel 193, stk. 2, kan finansielle bidrag, såfremt det er relevant og nødvendigt for gennemførelsen af et tiltag, dække tiltag, der er påbegyndt forud for datoen for indgivelsen af forslaget til disse tiltag, forudsat at disse tiltag ikke er påbegyndt før den 20. marts 2023 og ikke er afsluttet inden undertegnelsen af tilskudsaftalen.
Artikel 8
Støtteberettigede tiltag
1.   Kun tiltag, der gennemfører de i artikel 4 fastsatte mål, er støtteberettigede.
2.   Instrumentet yder finansiel støtte til tiltag til afhjælpning af konstaterede flaskehalse i produktionskapacitet og forsyningskæder med henblik på at sikre og fremskynde produktionen af relevante forsvarsprodukter for at garantere en effektiv forsyning og rettidig tilgængelighed heraf.
3.   Støtteberettigede tiltag skal vedrøre én eller flere af følgende aktiviteter og må udelukkende vedrøre produktionskapaciteten for relevante forsvarsprodukter, herunder komponenterne og de tilsvarende råmaterialer hertil, for så vidt som disse fuldt ud er bestemt til eller anvendes til produktion af relevante forsvarsprodukter:
a)
optimering, udvidelse, modernisering, opgradering eller ændring af anvendelsen af eksisterende produktionskapacitet eller etablering af ny produktionskapacitet vedrørende relevante forsvarsprodukter eller komponenterne og de tilsvarende råmaterialer hertil, for så vidt som disse komponenter og råmaterialer anvendes som direkte input til produktion af relevante forsvarsprodukter, navnlig med henblik på at øge produktionskapaciteten eller reducere produktionsgennemløbstiderne, herunder gennem indkøb eller erhvervelse af de nødvendige maskinværktøjer og andre nødvendige input
b)
etablering af grænseoverskridende industrielle partnerskaber, herunder gennem offentligt-private partnerskaber eller andre former for industrielt samarbejde, i en fælles industriel indsats, herunder aktiviteter, der har til formål at koordinere fremskaffelse eller reservation af komponenter og de tilsvarende råmaterialer, for så vidt som disse komponenter og råmaterialer anvendes som direkte input til produktion af relevante forsvarsprodukter, samt til at koordinere produktionskapacitet og produktionsplaner
c)
opbygning og tilrådighedsstillelse af reserveret spidsbelastningskapacitet til produktion af relevante forsvarsprodukter og komponenterne og de tilsvarende råmaterialer hertil, for så vidt som disse komponenter og råmaterialer anvendes som direkte input til produktion af relevante forsvarsprodukter, i overensstemmelse med bestilte eller planlagte produktionsmængder
d)
prøvning, herunder den nødvendige infrastruktur, og, hvor det er relevant, rekonditioneringscertificering af relevante forsvarsprodukter med henblik på at imødegå deres forældelse og gøre dem anvendelige for slutbrugerne
e)
uddannelse, omskoling og opkvalificering af personale i forbindelse med de aktiviteter, der er omhandlet i litra a)-d)
f)
forbedring af adgangen til finansiering for de relevante økonomiske aktører, der er aktive inden for produktion eller tilgængeliggørelse af relevante forsvarsprodukter, gennem udligning af eventuelle yderligere omkostninger, der specifikt hidrører fra forsvarsindustrisektoren, til investeringer vedrørende aktiviteter, der er omhandlet i litra a)-e).
4.   Følgende tiltag er ikke berettigede til finansiering inden for rammerne af instrumentet:
a)
tiltag vedrørende produktion af varer eller levering af tjenesteydelser, som er forbudte i henhold til gældende folkeret
b)
tiltag vedrørende produktion af dødbringende autonome våben, der ikke giver mulighed for en meningsfuld menneskelig kontrol over beslutninger angående udvælgelse og angreb, når der foretages angreb på mennesker
c)
tiltag eller dele heraf, der allerede finansieres fuldt ud af andre offentlige eller private kilder.
5.   Ved indgåelsen af aftaler med individuelle modtagere sikrer Kommissionen, at instrumentet kun finansierer aktiviteter, som udelukkende gavner produktionskapaciteten for relevante forsvarsprodukter eller komponenterne og de tilsvarende råmaterialer hertil, for så vidt som disse fuldt ud er bestemt til eller anvendes til produktion af relevante forsvarsprodukter.
Artikel 9
Finansieringssats
1.   Instrumentet finansierer op til 35 % af de støtteberettigede omkostninger ved et støtteberettiget tiltag vedrørende produktionskapaciteten for relevante forsvarsprodukter og op til 40 % af de støtteberettigede omkostninger ved et støtteberettiget tiltag vedrørende produktionskapaciteten for komponenter og råmaterialer, for så vidt som disse fuldt ud er bestemt til eller anvendes til produktion af relevante forsvarsprodukter.
2.   Uanset stk. 1 er et tiltag berettiget til en forhøjet finansieringssats på 10 yderligere procentpoint, hvis den opfylder et af følgende kriterier:
a)
ansøgerne påviser et bidrag til oprettelsen af et nyt grænseoverskridende samarbejde mellem enheder hjemmehørende i medlemsstater eller associerede lande, som beskrevet i artikel 8, stk. 3, litra b)
b)
ansøgerne giver tilsagn om, at de under hele tiltagets varighed vil prioritere ordrer, der hidrører fra:
i)
mindst tre medlemsstaters eller associerede landes fælles indkøb af relevante forsvarsprodukter, eller
ii)
mindst én medlemsstats indkøb af relevante forsvarsprodukter med henblik på at overføre disse relevante forsvarsprodukter til Ukraine, eller
c)
støttemodtageren er en SMV eller et midcapselskab, der er hjemmehørende i en medlemsstat eller i et associeret land, eller flertallet af støttemodtagere, der indgår i et konsortium, er SMV'er eller midcapselskaber, der er hjemmehørende i medlemsstaterne eller i associerede lande.
Det i første afsnits litra b) omhandlede tilsagn finder anvendelse på indkøb af ethvert produkt, der direkte eller indirekte drager fordel af støtte inden for rammerne af instrumentet.
Den forhøjede finansieringssats, der er omhandlet i første afsnit, fastsættes til 10 yderligere procentpoint, selv i det tilfælde at flere end ét af kriterierne i nævnte afsnits litra a), b) og c) er opfyldt.
Uanset denne artikels stk. 1 kan støtte fra instrumentet dække op til 100 % af de støtteberettigede omkostninger ved en aktivitet, der er omhandlet i artikel 8, stk. 3, litra f).
3.   Modtagerne skal påvise, at de omkostninger ved et tiltag, der ikke er dækket af EU-støtte, vil blive dækket af andre finansieringskilder.
Artikel 10
Støtteberettigede enheder
1.   Modtagere, der er involveret i et tiltag, der modtager støtte inden for rammerne af instrumentet, skal være enheder, hvad enten de er offentlige eller privatejede, der er hjemmehørende og har deres ledelsesstrukturer i Unionen eller i et associeret land. Disse modtagere må enten ikke være underlagt kontrol af et ikkeassocieret tredjeland eller en enhed i et ikkeassocieret tredjeland eller skal alternativt have været underlagt screening i den i forordning (EU) 2019/452 anvendte betydning og, hvor det er nødvendigt, afbødende foranstaltninger, under hensyntagen til målene omhandlet i nærværende forordnings artikel 4.
2.   En virksomhed, der er hjemmehørende i Unionen eller i et associeret land, og som kontrolleres af et ikkeassocieret tredjeland eller en enhed i et ikkeassocieret tredjeland, og som ikke har været underlagt screening i den i forordning (EU) 2019/452 anvendte betydning og, hvor det er nødvendigt, afbødende foranstaltninger, er kun berettiget til at være modtager involveret i et tiltag, der støttes inden for rammerne af instrumentet, hvis garantier, der er godkendt af den medlemsstat eller det associerede land, hvori virksomheden er hjemmehørende, stilles til rådighed for Kommissionen i overensstemmelse med dens nationale procedurer.
Garantierne skal sikre, at en sådan virksomheds involvering i et tiltag ikke strider mod Unionens og dens medlemsstaters sikkerheds- og forsvarsinteresser som fastsat inden for rammerne af den fælles udenrigs- og sikkerhedspolitik i henhold til afsnit V i TEU eller mod målene i denne forordnings artikel 4.
Garantierne skal navnlig dokumentere, at der med henblik på et tiltag er foranstaltninger på plads for at sikre, at:
a)
modtageren er i stand til at gennemføre tiltaget og levere resultater uden begrænsninger med hensyn til den infrastruktur, de faciliteter, de aktiver, de ressourcer, de immaterielle ejendomsrettigheder og den knowhow, der er nødvendig(e) med henblik på tiltagets gennemførelse, og uden begrænsninger som underminerer den kapacitet og de standarder, der er nødvendige for at gennemføre tiltaget, og
b)
adgangen for et ikkeassocieret tredjeland eller en enhed i et ikkeassocieret tredjeland til følsomme eller klassificerede informationer vedrørende tiltaget er hindret, og ansatte eller andre personer, der er involveret i tiltaget, har national sikkerhedsgodkendelse, der er udstedt af en medlemsstat eller et associeret land, hvor det er relevant.
3.   Hvis det anses for hensigtsmæssigt af den medlemsstat eller det associerede land, hvori virksomheden er hjemmehørende, kan der gives yderligere garantier.
4.   Medlemsstaterne giver Kommissionen en meddelelse om de i denne artikels stk. 1 omhandlede afbødende foranstaltninger, der er anvendt i den i forordning (EU) 2019/452 anvendte betydning, eller om de i denne artikels. stk. 2 omhandlede garantier. Yderligere oplysninger om de anvendte afbødende foranstaltninger eller garantierne stilles til rådighed for Kommissionen efter anmodning. Kommissionen underretter det i artikel 16 omhandlede udvalg om enhver meddelelse i overensstemmelse med nærværende stykke.
5.   Infrastruktur, faciliteter, aktiver og ressourcer, der tilhører de modtagere, som er involveret i et tiltag, og som anvendes med henblik på et tiltag, der støttes af instrumentet, skal befinde sig på en medlemsstats eller et associeret lands område under hele tiltagets varighed.
6.   Instrumentet må ikke yde finansiel støtte til opskalering af produktionskapaciteten for relevante forsvarsprodukter, der er underlagt en begrænsning af et ikkeassocieret tredjeland eller en enhed i et ikkeassocieret tredjeland, som begrænser medlemsstaternes mulighed for at anvende dem. Modtageren bestræber sig i videst muligt omfang på at sikre, at det tiltag, som finansieres af instrumentet, vil gøre det muligt at levere produkter til Ukraine.
Artikel 11
Tildelingskriterier
Hvert forslag indgivet af en ansøger vurderes på grundlag af ét eller flere af følgende kriterier, der måler de pågældende tiltags bidrag til den industrielle styrkelse, der søges opnået for at fremme EDTIB's effektivitet og generelle konkurrenceevne, med hensyn til de relevante forsvarsprodukter:
a)
forøgelse af produktionskapaciteten i Unionen: tiltagets bidrag til forøgelse, opskalering eller reservation af produktionskapacitet, modernisering heraf eller omskoling og opkvalificering af den tilknyttede arbejdsstyrke
b)
reduktion af produktionsgennemløbstiden: tiltagets bidrag til en rettidig imødekommelse af den efterspørgsel, der kommer til udtryk gennem indkøb, i form af kortere produktionsgennemløbstider, herunder ved hjælp af mekanismer til omprioritering af ordrer
c)
eliminering af flaskehalse i forbindelse med fremskaffelse og produktion: tiltagets bidrag til hurtig opdagelse og hurtig og varig eliminering af alle flaskehalse i forbindelse med fremskaffelse (råmaterialer og alle andre input) eller produktion (produktionskapacitet)
d)
modstandsdygtighed gennem grænseoverskridende samarbejde: tiltagets bidrag til udvikling og operationalisering af grænseoverskridende samarbejde mellem virksomheder, der er hjemmehørende i forskellige medlemsstater eller associerede lande, som navnlig og i høj grad involverer SMV'er eller midcapselskaber som modtagere, som underleverandører eller som andre virksomheder i forsyningskæden
e)
støtte til indkøb: ansøgernes påvisning af forbindelsen mellem tiltaget og nyligt afgivne ordrer, der hidrører fra mindst tre medlemsstaters eller associerede landes fælles indkøb af relevante forsvarsprodukter, navnlig hvis indkøbet foretages inden for en EU-ramme
f)
kvaliteten af tiltagets gennemførelsesplan, herunder med hensyn til dets procedurer og overvågning.
Kommissionen tildeler ved hjælp af gennemførelsesretsakter finansieringen i henhold til denne forordning. Disse gennemførelsesretsakter vedtages efter undersøgelsesproceduren, jf. artikel 16, stk. 3.
Artikel 12
Arbejdsprogram
1.   Instrumentet gennemføres ved hjælp af et arbejdsprogram som omhandlet i finansforordningens artikel 110. Det samlede beløb, der er afsat til blandingsoperationer, angives i givet fald i arbejdsprogrammet.
2.   Arbejdsprogrammet skal fastsætte finansieringsprioriteterne under hensyntagen til arbejdet i taskforcen for fælles indkøb af forsvarsmateriel.
3.   Kommissionen vedtager arbejdsprogrammet omhandlet i denne artikels stk. 1 ved hjælp af en gennemførelsesretsakt. Denne gennemførelsesretsakt vedtages efter undersøgelsesproceduren, jf. artikel 16, stk. 3.
KAPITEL III
FORSYNINGSSIKKERHED
Artikel 13
Fremskyndelse af tilladelsesproceduren med henblik på rettidig tilgængelighed og levering af relevante forsvarsprodukter
1.   Medlemsstaterne sikrer, at administrative ansøgninger vedrørende planlægning, opførelse og drift af produktionsanlæg, overførsel af input inden for Unionen samt kvalificering og certificering af slutprodukter behandles effektivt og rettidigt. Med henblik herpå sikrer alle berørte nationale myndigheder, at sådanne ansøgninger behandles så hurtigt, som det er retligt muligt.
2.   Medlemsstaterne sikrer, at opførelse og drift af anlæg og installationer til produktion af relevante forsvarsprodukter prioriteres i planlægnings- og tilladelsesproceduren, når der foretages en afvejning af retlige interesser i det enkelte berørte tilfælde.
Artikel 14
Lettelse af fælles indkøb under ammunitionsforsyningskrisen
1.   Såfremt mindst to medlemsstater indgår aftale om fælles indkøb af relevante forsvarsprodukter, og såfremt den yderst hastende karakter af krisen som følge af Ruslands angrebskrig mod Ukraine forhindrer anvendelsen af nogen af de procedurer, der i direktiv 2009/81/EF er fastsat for tildeling af en rammeaftale, kan reglerne i denne artikel anvendes.
2.   Uanset artikel 29, stk. 2, andet afsnit, i direktiv 2009/81/EF kan en ordregivende myndighed/enhed ændre en eksisterende rammeaftale, der er indgået efter en af de procedurer, der er fastsat i nævnte direktivs artikel 25, således at bestemmelserne deri kan finde anvendelse på ordregivende myndigheder/enheder, der ikke oprindeligt er parter i rammeaftalen.
3.   Uanset artikel 29, stk. 2, tredje afsnit, i direktiv 2009/81/EF kan en ordregivende myndighed/enhed foretage væsentlige ændringer af de mængder, der er fastsat i en eksisterende rammeaftale, i det omfang dette er strengt nødvendigt for anvendelsen af nærværende artikels stk. 2. Såfremt de mængder, der er fastsat i en eksisterende rammeaftale, ændres væsentligt i medfør af nærværende stykke, skal enhver økonomisk aktør, der opfylder den ordregivende myndigheds/enheds betingelser, som oprindeligt var fastsat i den offentlige udbudsprocedure for rammeaftalen, herunder krav om kvalitativ udvælgelse som omhandlet i artikel 39-46 i direktiv 2009/81/EF, gives mulighed for at tilslutte sig denne rammeaftale. Den ordregivende myndighed/enhed giver mulighed herfor ved hjælp af en ad hoc-bekendtgørelse, der offentliggøres i 
Den Europæiske Unions Tidende
.
4.   Princippet om ikkeforskelsbehandling finder anvendelse på de rammeaftaler, der er omhandlet i stk. 2 og 3, for så vidt angår de yderligere mængder, og navnlig på forholdet mellem ordregivende myndigheder/enheder i de i stk. 1 omhandlede medlemsstater.
5.   Ordregivende myndigheder/enheder, der har ændret en kontrakt i de i denne artikels stk. 2 og 3 omhandlede tilfælde, offentliggør en bekendtgørelse herom i 
Den Europæiske Unions Tidende
. En sådan bekendtgørelse offentliggøres i overensstemmelse med artikel 32 i direktiv 2009/81/EF.
6.   De ordregivende myndigheder/enheder må ikke misbruge denne artikel eller anvende den på en sådan måde, at konkurrencen hindres, begrænses eller fordrejes.
7.   Ændringer af rammeaftalerne i medfør af denne artikel skal være foretaget senest den 30. juni 2025.
KAPITEL IV
SÆRLIGE BESTEMMELSER VEDRØRENDE ADGANG TIL FINANSIERING
Artikel 15
Opskaleringsfonden
1.   Med henblik på at øge gearingen af, nedbringe risikoen ved og fremskynde de investeringer, der er nødvendige for at forøge produktionskapaciteten, kan der oprettes en blandingsfacilitet, som tilbyder gældsløsninger (»opskaleringsfonden«).
2.   De specifikke mål for opskaleringsfonden er følgende:
a)
at forbedre gearingseffekten af Unionens budgetudgifter og opnå en større multiplikatoreffekt for så vidt angår tiltrækning af finansiering fra den private sektor
b)
at yde støtte til virksomheder, der har vanskeligt ved at få adgang til finansiering, og imødekomme behovet for at styrke EU-forsvarsindustriens modstandsdygtighed
c)
at fremskynde investeringer inden for fremstilling af relevante forsvarsprodukter og mobilisere midler fra både den offentlige og den private sektor, samtidig med at forsyningssikkerheden øges for hele værdikæden i EU-forsvarsindustrien
d)
at forbedre adgangen til finansiering for investeringer vedrørende aktiviteter omhandlet i artikel 8, stk. 3, litra a)-e).
KAPITEL V
AFSLUTTENDE BESTEMMELSER
Artikel 16
Udvalgsprocedure
1.   Kommissionen bistås af et udvalg. Dette udvalg er et udvalg som omhandlet i forordning (EU) nr. 182/2011.
2.   EDA opfordres til at fremsætte sine synspunkter og yde ekspertise til udvalget som observatør. EU-Udenrigstjenesten indbydes også til at bistå udvalget i dets arbejde.
3.   Når der henvises til dette stykke, finder artikel 5 i forordning (EU) nr. 182/2011 anvendelse.
Afgiver udvalget ikke nogen udtalelse, vedtager Kommissionen ikke udkastet til gennemførelsesretsakt, og artikel 5, stk. 4, tredje afsnit, i forordning (EU) nr. 182/2011 finder anvendelse.
Artikel 17
Informationssikkerhed
1.   Kommissionen beskytter klassificerede informationer, der modtages i forbindelse med gennemførelsen af denne forordning, i overensstemmelse med sikkerhedsreglerne i Kommissionens afgørelse (EU, Euratom) 2015/444 
(
24
)
.
2.   Kommissionen gør brug af eksisterende eller indfører systemer for sikker udveksling for at lette udvekslingen af følsomme og klassificerede informationer mellem Kommissionen, den højtstående repræsentant for udenrigsanliggender og sikkerhedspolitik, EDA og medlemsstaterne og, hvor det er relevant, med de enheder, der er omfattet af foranstaltningerne i denne forordning. Dette system tager hensyn til medlemsstaternes nationale sikkerhedsforskrifter.
Artikel 18
Fortrolighed og behandling af oplysninger
1.   Oplysninger, der modtages som følge af anvendelsen af denne forordning, må kun anvendes til det formål, hvortil de er indhentet.
2.   Medlemsstaterne og Kommissionen sikrer beskyttelse af handels- og forretningshemmeligheder og andre følsomme og klassificerede informationer, der er indhentet og genereret ved anvendelsen af denne forordning, i overensstemmelse med EU-retten og den relevante nationale ret.
3.   Medlemsstaterne og Kommissionen sikrer, at klassificerede informationer, der videregives eller udveksles i henhold til denne forordning, ikke ned- eller afklassificeres uden forudgående skriftligt samtykke fra ophavspersonen.
4.   Kommissionen udveksler ikke oplysninger på en måde, der kan føre til identifikation af en enhed, når udvekslingen af oplysningerne medfører potentiel kommerciel eller omdømmemæssig skade for denne enhed eller videregivelse af eventuelle forretningshemmeligheder.
Artikel 19
Beskyttelse af personoplysninger
1.   Denne forordning berører ikke medlemsstaternes forpligtelser med hensyn til deres behandling af personoplysninger i henhold til Europa-Parlamentets og Rådets forordning (EU) 2016/679 
(
25
)
 og direktiv 2002/58/EF 
(
26
)
 eller Kommissionens og, hvor det er relevant, andre EU-institutioners, -organers, -kontorers og -agenturers forpligtelser med hensyn til deres behandling af personoplysninger i henhold til Europa-Parlamentets og Rådets forordning (EU) 2018/1725 
(
27
)
, når de varetager deres opgaver.
2.   Personoplysninger må ikke behandles eller videregives med undtagelse af tilfælde, hvor dette er strengt nødvendigt med henblik på denne forordning. I sådanne tilfælde finder forordning (EU) 2016/679 og (EU) 2018/1725 anvendelse, alt efter hvilken der er relevant.
3.   Hvor behandlingen af personoplysninger ikke er strengt nødvendig for at gennemføre de mekanismer, der er fastsat i denne forordning, anonymiseres personoplysningerne på en sådan måde, at den registrerede ikke kan identificeres.
Artikel 20
Revision
Revision af anvendelsen af EU-bidrag, der foretages af personer eller enheder, herunder af andre personer eller enheder end dem, som er pålagt denne opgave af EU-institutionerne, -organerne, -kontorerne eller -agenturerne, udgør grundlaget for den generelle sikkerhed i medfør af finansforordningens artikel 127. Revisionsretten reviderer regnskaberne for samtlige Unionens indtægter og udgifter i overensstemmelse med artikel 287 i TEUF.
Artikel 21
Beskyttelse af Unionens finansielle interesser.
Såfremt et associeret land deltager i instrumentet i kraft af en afgørelse, der er vedtaget i henhold til aftalen om Det Europæiske Økonomiske Samarbejdsområde, giver det associerede land den ansvarlige anvisningsberettigede, OLAF og Revisionsretten de fornødne rettigheder og den fornødne adgang, således at de i fuld udstrækning kan udøve deres respektive beføjelser. Hvad angår OLAF, omfatter sådanne rettigheder retten til at foretage undersøgelser, herunder kontrol og inspektion på stedet, som fastsat i forordning (EU, Euratom) nr. 883/2013.
Artikel 22
Information, kommunikation og offentlig omtale
1.   Modtagere af EU-finansiering skal anerkende denne finansierings oprindelse og sikre synligheden af EU-finansieringen, navnlig når de promoverer tiltagene og deres resultater, ved at give sammenhængende, effektive og forholdsmæssige målrettede oplysninger til forskellige modtagergrupper, herunder medierne og offentligheden.
2.   Kommissionen gennemfører informations- og kommunikationstiltag vedrørende instrumentet, vedrørende tiltag, der iværksættes i henhold til instrumentet, og vedrørende de opnåede resultater.
3.   De finansielle midler, der er tildelt instrumentet, skal også bidrage til formidling af Unionens politiske prioriteter, for så vidt som disse prioriteter vedrører de mål, der er omhandlet i artikel 4.
4.   De finansielle midler, der er tildelt instrumentet, kan bidrage til at tilrettelægge formidlingsaktiviteter, matchingarrangementer og oplysningsaktiviteter, navnlig med henblik på at åbne forsyningskæder for at fremme SMV'ers deltagelse på tværs af grænserne.
Artikel 23
Evaluering
1.   Senest den 30. juni 2024 udarbejder Kommissionen en rapport med en evaluering af gennemførelsen af de foranstaltninger, der er fastsat i denne forordning, og resultaterne heraf samt muligheden for at forlænge deres anvendelse og sikre finansieringen heraf, navnlig med hensyn til udviklingen i sikkerhedssituationen. Evalueringsrapporten skal bygge på høringer af medlemsstaterne og de væsentligste interessenter og forelægges Europa-Parlamentet og Rådet.
2.   Under hensyntagen til evalueringsrapporten kan Kommissionen fremsætte forslag til passende ændringer af denne forordning, navnlig med henblik på fortsat at imødegå eventuelle vedvarende risici i forbindelse med leveringen af relevante forsvarsprodukter.
Artikel 24
Ikrafttræden og anvendelse
Denne forordning træder i kraft dagen efter offentliggørelsen i 
Den Europæiske Unions Tidende
.
Denne forordning finder anvendelse indtil den 30. juni 2025. Dette berører ikke videreførelsen eller ændringen af tiltag, der er iværksat i henhold til denne forordning, eller eventuelle tiltag, der er nødvendige for at beskytte Unionens finansielle interesser.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. juli 2023.
På Europa-Parlamentets vegne
R. METSOLA
Formand
På Rådets vegne
P. NAVARRO RÍOS
Formand
(
1
)
  Udtalelse af 14.6.2023 (endnu ikke offentliggjort i EUT).
(
2
)
  Europa-Parlamentets holdning af 13.7.2023 (endnu ikke offentliggjort i EUT) og Rådets afgørelse af 20.7.2023.
(
3
)
  Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (
EUT L 193 af 30.7.2018, s. 1
).
(
4
)
  
            
EUT L 433 I af 22.12.2020, s. 28
.
(
5
)
  Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav-, Fiskeri- og Akvakulturfond og om finansielle regler for nævnte fonde og for Asyl-, Migrations- og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (
EUT L 231 af 30.6.2021, s. 159
).
(
6
)
  Europa-Parlamentets og Rådets forordning (EU) 2021/1058 af 24. juni 2021 om Den Europæiske Fond for Regionaludvikling og Samhørighedsfonden (
EUT L 231 af 30.6.2021, s. 60
).
(
7
)
  Europa-Parlamentets og Rådets forordning (EU) 2021/1057 af 24. juni 2021 om oprettelse af Den Europæiske Socialfond Plus (ESF+) og om ophævelse af forordning (EU) nr. 1296/2013 (
EUT L 231 af 30.6.2021, s. 21
).
(
8
)
  Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten (
EUT L 57 af 18.2.2021, s. 17
).
(
9
)
  Rådets afgørelse (EU, Euratom) 2020/2053 af 14. december 2020 om ordningen for Den Europæiske Unions egne indtægter og om ophævelse af afgørelse 2014/335/EU, Euratom (
EUT L 424 af 15.12.2020, s. 1
).
(
10
)
  Rådets forordning (EU) 2020/2094 af 14. december 2020 om oprettelse af et EU-genopretningsinstrument til støtte for genopretningen efter covid-19-krisen (
EUT L 433 I af 22.12.2020, s. 23
).
(
11
)
  Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (
EUT L 248 af 18.9.2013, s. 1
).
(
12
)
  Rådets forordning (EF, Euratom) nr. 2988/95 af 18. december 1995 om beskyttelse af De Europæiske Fællesskabers finansielle interesser (
EFT L 312 af 23.12.1995, s. 1
).
(
13
)
  Rådets forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (
EFT L 292 af 15.11.1996, s. 2
).
(
14
)
  Rådets forordning (EU) 2017/1939 af 12. oktober 2017 om gennemførelse af et forstærket samarbejde om oprettelse af Den Europæiske Anklagemyndighed (»EPPO«) (
EUT L 283 af 31.10.2017, s. 1
).
(
15
)
  Europa-Parlamentets og Rådets direktiv (EU) 2017/1371 af 5. juli 2017 om strafferetlig bekæmpelse af svig rettet mod Den Europæiske Unions finansielle interesser (
EUT L 198 af 28.7.2017, s. 29
).
(
16
)
  
            
EFT L 1 af 3.1.1994, s. 3
.
(
17
)
  Europa-Parlamentets og Rådets forordning (EU) 2019/452 af 19. marts 2019 om et regelsæt for screening af udenlandske direkte investeringer i Unionen (
EUT L 79 I af 21.3.2019, s. 1
).
(
18
)
  Rådets afgørelse (EU) 2021/1764 af 5. oktober 2021 om associering af de oversøiske lande og territorier med Den Europæiske Union, herunder forbindelser mellem Den Europæiske Union på den ene side og Grønland og Kongeriget Danmark på den anden side (afgørelse om oversøisk associering, herunder Grønland) (
EUT L 355 af 7.10.2021, s. 6
).
(
19
)
  Europa-Parlamentets og Rådets direktiv 2009/81/EF af 13. juli 2009 om samordning af fremgangsmåderne ved ordregivende myndigheders eller ordregiveres indgåelse af visse bygge- og anlægs-, vareindkøbs- og tjenesteydelseskontrakter på forsvars- og sikkerhedsområdet og om ændring af direktiv 2004/17/EF og 2004/18/EF (
EUT L 216 af 20.8.2009, s. 76
).
(
20
)
  Europa-Parlamentets og Rådets forordning (EU) 2021/523 af 24. marts 2021 om oprettelse af InvestEU-programmet og om ændring af forordning (EU) 2015/1017 (
EUT L 107 af 26.3.2021, s. 30
).
(
21
)
  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (
EUT L 55 af 28.2.2011, s. 13
).
(
22
)
  
            
EUT L 123 af 12.5.2016, s. 1
.
(
23
)
  
            
EUT C 202 af 8.7.2011, s. 13
.
(
24
)
  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (
EUT L 72 af 17.3.2015, s. 53
).
(
25
)
  Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse) (
EUT L 119 af 4.5.2016, s. 1
).
(
26
)
  Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktiv om databeskyttelse inden for elektronisk kommunikation) (
EFT L 201 af 31.7.2002, s. 37
).
(
27
)
  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (
EUT L 295 af 21.11.2018, s. 39
).

Summary:
Forordningen om støtte til produktion af ammunition
RESUMÉ AF:
Forordning (EU) 2023/1525 om støtte til produktion af ammunition (ASAP)
HVAD ER FORMÅLET MED FORORDNINGEN?
Formålet med forordning (EU) 2023/1525 er at styrke og fremskynde 
Den Europæiske Unions
 (EU) produktionskapacitet vedrørende jord til jord- og artilleriammunition samt missiler.
HOVEDPUNKTER
I forbindelse med Ruslands aggressionskrig mod Ukraine bad 
Det Europæiske Råd
 i marts 2022 
Europa-Kommissionen
 om i samarbejde med 
Det Europæiske Forsvarsagentur
 at analysere forsvarsinvesteringer og foreslå eventuelle yderligere nødvendige initiativer.
En 
fælles meddelelse om investeringsunderskud
 fra 2022 fremhævede, at fortsat underinvestering på forsvarsområdet har medført såvel kapacitetsmæssige som industrielle mangler i EU.
I lyset af Ukraines presserende forsvarsbehov, især vedrørende ammunition, nåede 
Rådet for Den Europæiske Union
 i marts 2023 til enighed om en 
tresporet tilgang
, der har til formål ved en fælles indsats at forsyne Ukraine med en million stykker artilleriammunition inden for de næste 12 måneder.
Forordning (EU) 2023/1525 om støtte til produktion af ammunition (ASAP) er en del af det tredje spor (det industrielle spor) i den tresporede tilgang og er et direkte respons på Rådets opfordring til hurtigst muligt at levere ammunition, samt missiler, hvis der anmodes herom, til Ukraine og til at hjælpe 
EU-medlemsstaterne
 med at genopbygge deres lagre ved at indføre målrettede foranstaltninger.
ASAP sigter mod at styrke den europæiske forsvarsindustris reaktionsevne og evne til at sikre rettidig forsyning af ammunition og missiler i Europa.
ASAP indeholder foranstaltninger, der skal støtte den industrielle styrkelse af alle dele af forsyningskæderne for ammunition og missiler i EU. Der vil blive ydet finansiel støtte i form af tilskud til forskellige typer af handlinger, som bidrager til den europæiske forsvarsindustris indsats for at øge deres produktionskapacitet og afhjælpe konstaterede flaskehalse.
Forordningen
 mobiliserer 
500 mio. EUR fra EU-budgettet
 (i løbende priser) for at støtte opskalering af produktionskapaciteten til produktion af 
jord til jord- og artilleriammunition
 samt 
missiler
.
HVORNÅR GÆLDER FORORDNINGEN FRA?
Forordningen trådte i kraft den 
25. juli 2023
.
Den gælder indtil den 
30. juni 2025
. Dette berører dog ikke videreførelsen eller ændringen af tiltag, der er iværksat i henhold til denne forordning.
BAGGRUND
For yderligere oplysninger henvises til:
Kort oversigt over retsakten om støtte til produktion af ammunition Production (ASAP)
 (Europa-Kommissionen).
HOVEDDOKUMENT
Europa-Parlamentets og Rådets forordning (EU) 
2023/1525
 af 
20. juli 2023
 om støtte til produktion af ammunition (ASAP) (EUT L 185 af 
24.7.2023
, 
s. 7-25
).
TILHØRENDE DOKUMENTER
Europa-Parlamentets og Rådets forordning (EU, Euratom) 
2024/2509
 af 
23. september 2024
 om de finansielle regler vedrørende Unionens almindelige budget (omarbejdning) (EUT L 2024/2509 af 
26.9.2024
).
Fælles meddelelse til Europa-Parlamentet, Rådet, Det Europæiske Økonomiske og Sociale Udvalg og Regionsudvalget om en analyse af investeringsunderskud på forsvarsområdet og vejen frem (
JOIN(2022) 24 final
 af 
18.5.2022
).
Rådets afgørelse (FUSP) 
2015/1835
 af 
12. oktober 2015
 om fastlæggelse af statutten, hjemstedet og de nærmere bestemmelser for Det Europæiske Forsvarsagenturs drift (omarbejdning) (EUT L 266 af 
13.10.2015
, 
s. 55-74
).
Efterfølgende ændringer til afgørelse (FUSP) 2015/1835 er blevet indarbejdet i grundteksten. Denne 
konsoliderede udgave
 har ingen retsvirkning.
seneste ajourføring 
16.10.2024